Процедура по регистрацията

Кратко резюме от Димитър Костов относно процедурата по регистрацията:

1. Изкарване на удостоверение за уникалност на името от Информационно обслужване АД - 60 лева, изкарано на името на председателя на сдружението;

Коментар на Владимир Джувинов:

Възможно ли е тази проверка да се направи онлайн, или директно да се регистрира сдружение с нестопанска цел (СНЦ), по подобие на другите видове юридически лица при агенцията по вписванията? Възможно ли е също така регистрация с електронен подпис?

 Отговор на коментара на Владимир Джувинов:  За жалост юридическите лица с нестопанска цел се регистрират в Окръжен съд, а не в Агенцията по вписванията.  Да, най-вероятно е възможно проверката за уникалност на име да се направи онлайн. Удостоверението се издава за името на сдружението изписано на кирилица "Хакафе", тъй като съдебния език в България е български език на кирилица. Удостоверението се издава от клон на Информационно обслужване АД за около 10 минути.  Може би, на теория регистрацията с електронен подпис е възможна. Всички учредители (т.е. минимум седем човека) трябва да подпишат Устав на сдружението и Учредителен протокол. Всички членове на Управителния съвет (т.е. минимум трима човека) трябва да подпишат Протокол от заседание на Управителния съвет (ако председателят на УС не се избира от Общото събрание) и Заявление за регистрация.

2. Изготвяне на Устав на сдружението: в частна или обществена полза, цели и средства за тяхното постигане, предмет на нестопанска и стопанска дейност, лого и печат на сдружението, органи на управление и т.н.; Уставът задължително се подписва от всички учредители на сдружението.

3. Провеждане на учредително събрание за приемане на Устав, избиране на Управителен съвет и други органи (ако такива органи са предвидени в Устава на сдружението), упълномощаване на председателя да извърши съдебната регистрация;

4. Изготвяне на протокол от Учредителното събрание. Протоколът задължително се подписва от всички учредители на сдружението.. Ако председателят се избира от Общото събрание не е необходим протокол от първото заседание на УС;

5. Членовете на Управителния съвет и на другите органи (Контролен съвет) изкарват свидетелства за съдимост - 5 лв., т.е. никъде няма задължение всички учредители да изкарват свидетелства за съдимост и не е необходимо да се излъчват 7 учредители, може всички членове да бъдат учредители на НПО-то;

6. Нотариално заверен спесимент от подписа на председателя на сдружението - 6 лв.;

7. Подготовка на заявление до Окръжния съд за вписване на сдружението. Заявлението задължително се подписва от всички членове на Управителния съвет;

8. Платена държавна такса за регистрация на сдружение - 50 лв + банкова такса от 4 лв;

9. Внасяне на документи в Окръжен съд - Пловдив. До 30 дни ще излезе решението за съдебна регистрация или съобщение за разпореждане, с което заявлението се оставя "Без движение". Заявлението може да остане "Без движение" по две причини: некоректно подготвени документи от наша страна или не добро познаване на ЗЮЛНЦ и нестопанското право като цяло от страна на съдебния състав на Окръжен съд - Пловдив по нашето фирмено дело;

10. След получаване на съдебното решение тече 5 дневен срок за подаване на заявление по образец в Търговския регистър за получаване на БУЛСТАТ;

11. Държавната такса за БУЛСТАТ е 40 лв и пак се чака почти 30 дни, за да се получи картончето с БУЛСТАТ;

12. Изкарването на печат на сдружението - 25 лв;

13. Отваряне на банкова сметка на сдружението - 20 лева, като трябва да се избере банка с най-ниски такси за обслужване, някои банки не вземат такси за съществуването на банкова сметка на НПО;

14. Препоръчително е да се регистрира и в ДАНС по Закона за мерките срещу изпиране на пари, иначе се дължи глоба от 200 лв и нагоре. Голяма част от сдруженията обаче не са регистрирани и карат на принципа “ако ме хванат”. При създалата се политическа ситуация за нас е по-добре да се направи такава регистрация;

15. Изготвяне на правилник за осъществяване на дейност в обществена полза;

16. Подаване за заявление в Централния регистър за НПО в обществена полза към Министерство на правосъдието;